กระทรวงกลาโหม ระดมกำลังสนับสนุนทุกภาคส่วนรับมือสถานการณ์โควิด -19 พร้อมเร่งปรับสถานกักตัวควบคุมโรคของรัฐทั้ง 7 แห่ง เป็นหอผู้ป่วย
พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม เรียกประชุมหน่วยขึ้นตรงกระทรวงกลาโหม เหล่าทัพ กองอำนวยการรักษาความมั่นคงภายในราชอาณาจักร และตำรวจ ผ่านระบบทางไกล ณ ศาลาว่าการกลาโหม เพื่อเร่งสนับสนุนการทำงานรับมือการแพร่ระบาดของโรคโควิด 19 รัฐมนตรีช่วยว่าการกระทรวงกลาโหม กำชับทุกเหล่าทัพเร่งขับเคลื่อนงาน ตามนโยบายของนายกรัฐมนตรีฯ ที่สั่งการให้เร่งระดมทรัพยากรที่มีอยู่ เข้าไปสนับสนุนการทำงานของกระทรวงสาธารณสุข รับมือการแพร่ระบาด ที่ปัจจุบันมีผู้ป่วยติดเชื้อและรอรับการรักษามากขึ้น โดยให้เร่งจัดทำห้องผู้ป่วยหนัก ( ICU ) และขยายความสามารถของโรงพยาบาลทหาร พร้อมจัดหาพื้นที่ในหน่วยทหารเพิ่มเติม ควบคู่กับการสนับสนุนหน่วยราชการในพื้นที่ จัดทำโรงพยาบาลสนามเพิ่มขึ้น ประสานการทำงานกับกระทรวงสาธารณสุขให้มีปริมาณเตียงเพียงพอ รองรับปริมาณผู้ป่วยในแต่ละสัปดาห์ จัดรถพยาบาลจากโรงพยาบาลทหารสนับสนุนรับและเคลื่อนย้ายผู้ป่วยตกค้างเข้ารับการรักษารัฐมนตรีช่วยว่าการกระทรวงกลาโหม ยังกำชับให้เร่งแปรสภาพสถานกักตัวควบคุมโรคของรัฐ ( SQ ) ที่กระทรวงกลาโหมดูแลอยู่รวม 22 แห่ง เป็นหอผู้ป่วย ( Hospital ) รองรับผู้ป่วยที่ฟื้นตัวจากโรงพยาบาล ให้ประสานกระทรวงสาธารณสุขและผู้ประกอบการที่มีความพร้อม ทั้งนี้ให้สถานกักตัวควบคุมโรคของรัฐที่พร้อมแปรสภาพเป็น Hospital แล้วจำนวน 7 แห่ง รองรับผู้ป่วยได้ 1,712 เตียง สามารถปฏิบัติงานได้ภายในต้นเดือนพฤษภาคมนี้ ให้ประสานกระทรวงการต่างประเทศ คงการบริหารจัดการสถานกักตัวควบคุมโรคของรัฐที่เหลืออยู่ ให้มีเพียงพอกับปริมาณคนไทยในต่างประเทศ ที่ประสงค์เดินทางกลับต่อไปนอกจากนี้ ยังย้ำนโยบายให้ทุกเหล่าทัพ พิจารณาจัดบุคลากรในสายงานแพทย์ที่ผ่านการอบรม เข้าไปช่วยเสริมการทำงาน รับสายด่วน 1668 เพื่อรองรับปริมาณการแจ้งและดูแลผู้ป่วยที่มีมากขึ้น พร้อมพิจารณาสนับสนุนกรุงเทพมหานครเป็นการเร่งด่วน จัดตั้งโรงพยาบาลสนามในพื้นที่คลองเตย ซึ่งมีผู้ติดเชื้อจากการแพร่ระบาดเพิ่มมากขึ้น เพื่อสนับสนุนการรักษาและการควบคุมโรคร่วมกัน